OBH 5615/1998.
Az állampolgári jogok országgyűlési biztosának jelentése
Ügyintéző: dr. Németh Andrea

Az eljárás megindítása

A panaszos az állampolgári jogok országgyűlési biztosához fordult, sérelmezve Döge Község Önkormányzatának határozatát és eljárását.

A vizsgálat a szociális biztonsághoz és a tulajdonhoz való alkotmányos jog érintettsége miatt indult.

A megállapított tényállás

A panaszos 1997. decemberében a dögei sportpályát érintő panaszával a megyei önkormányzathoz fordult, ahonnan a beadványát a megyei közigazgatási hivatal javaslata alapján a dögei polgármesteri hivatalhoz továbbították azzal, hogy saját hatáskörükben intézkedjenek, illetve ha az intézkedést nem tartják indokoltnak az iratokat küldjék meg a Közigazgatási Hivatal Hatósági Főosztályára.

A panaszos 1998. márciusában ismételten beadvánnyal fordult az önkormányzathoz. A panaszos tájékoztatása szerint beadványainak az országgyűlési biztoshoz érkezéséig ügyének intézéséről a polgármesteri hivataltól értesítést nem kapott, ügyében érdemi intézkedés nem történt.

A panaszos kifogásolta továbbá azt is, hogy gépkocsiszerzési támogatás iránti kérelmét az önkormányzat 259/1998. sz. határozatával elutasította.

Alkalmazott jogszabályok
1993. évi LIX. törvény az állampolgári jogok országgyűlési biztosáról
16. § (1) Az országgyűlési biztoshoz bárki fordulhat, ha megítélése szerint valamely hatóság [29. § (1) bek.], illetve közszolgáltatást végző szerv (a továbbiakban együtt: hatóság) eljárása, ennek során hozott határozata (intézkedése), illetőleg a hatóság intézkedésének elmulasztása következtében alkotmányos jogaival összefüggésben sérelem érte vagy ennek közvetlen veszélye áll fenn, feltéve, hogy a rendelkezésre álló közigazgatási jogorvoslati lehetőségeket már kimerítette, illetve jogorvoslati lehetőség nincs számára biztosítva.
29. § (1) E törvény alkalmazásában hatóság:
a) az államhatalmi, államigazgatási feladatot ellátó szerv;
b) az államigazgatási jogkörben eljáró egyéb szerv;
c) a fegyveres erők;
d) a rendőrség, a rendészeti szerv;
e) a nemzetbiztonsági szolgálatok;
f) az igazságügyi szerv - kivéve a bíróságot -;
g) a helyi önkormányzat;
h) a bíróságon kívüli jogvitát kötelező érvénnyel eldöntő szerv.
(2) Ez a törvény a kihirdetése napján lép hatályba.
(3)
(4) A 3. § (3) bekezdésében foglaltakat a miniszterhelyettesre és a tanácstagra is alkalmazni kell.
(5) A külön biztosra törvény e törvénytől eltérő szabályokat állapíthat meg.

A vizsgálat megállapításai

A vizsgálat megállapította, hogy a panaszos a dögei sportpályát érintő ügyében bírósági eljárás van folyamatban, illetve ügyében bírósági határozat született.

Az 1993. évi LIX. törvény 16. § (1) valamint a 29. § (1) bekezdése értelmében a bíróság nem tartozik azon hatóságok közé, amely határozatainak, eljárásának vizsgálata az országgyűlési biztos hatáskörébe tartozik.

A vizsgálat megállapította, hogy a panaszos a gépkocsiszerzési támogatás iránti kérelmét elutasító határozat ellen jogorvoslati lehetőséggel nem élt, ezért panasza eljárási feltétel hiánya miatt nem vizsgálható.

Budapest, 2000. március 2.

Gönczöl Katalin